Щхьэпэщ икIи гъэщIэгъуэнщ
Ди щIалэгъуалэм я зэфIэкIым хагъэхъуэным, я Iэпкълъэпкъыр псыхьа хъуным республикэм гулъытэ зэрыщиIэм уегъэгуфIэ. Апхуэдэ зыуэ вэсэмахуэ Налшык, Абхъазым и утым, скейтпарк къыщызэIуахащ. Спортым дихьэх цIыкIухэм иджы Iэмал яIэщ лъакъуэрыгъажэкIэ, роликкIэ, сноубордкIэ хуиту къажыхьыну.
— ЩIымахуэм мыбдеж лъэрыжэ къэжыхьыпIэ щыдухуауэ щытащ. Иджы республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий и унафэкIэ мы скейтпаркыр къызэдгъэпэщащ. СызэреплъымкIэ, щIалэгъуалэм зэштегъэу яхуэхъунымкIэ, я Iэпкълъэпкъыр япсыхьынымкIэ мыр сэбэп хъунущ, — жиIащ Налшык щIыпIэ администрацэм и унафэщI Къуэдзокъуэ Мухьэмэд.
КъБР-м спортымкIэ и министр АфIэунэ Аслъэн ныбжьыщIэхэм ехъуэхъуащ къикIуэт ямыIэу, абы щыгъуэми фэбжь хамыхыу скейтпаркыр къагъэIэрыхуэну. «Къэбэрдей-Балъкъэрыр щIэблэ узыншэ, къарууфIэ, губзыгъэ хуейщ. Фэрщ дыщIэпсэур, дыщIэлажьэр», — жиIащ абы.
ФщIэн папщIэ: скейтпаркым къэкIуэнухэм абдеж къыщратынущ я щхьэмрэ я пкъымрэ зыхъумэну Iэмэпсымэхэр, апхуэдэуи къакIэлъыплъыну дохутыри щыIэнущ.
ЗэрыжаIэщи, спортыр узыншагъэщ — хьет жевгъэIэ щIалэгъуалэм!
БАГЪЭТЫР Луизэ.
